ཉེ་ཆར་རྒྱ་ནག་གི་ཧྲང་ཧེ་གྲོང་ཁྱེར་དུ་ཚོགས་པའི་ཧྲང་ཧེ་མཉམ་འབྲེལ་མཐུན་ཚོགས་ཀྱི་ལོ་འཁོར་ཚོགས་ཆེན་ཐོག་ཏུ་རྒྱ་ནག་གིས་པ་ཀི་སི་ཐན་ནས་དབུས་ཨེ་ཤི་ཡའི་ཁ་ཆེའི་རྒྱལ་ཁབ་ཁ་ཛག་སི་ཐན་དང་ཀིར་ཀི་སི་ཐན།ཏ་ཇིཀ་སི་ཐན་དང་ཨུ་སུ་བྷེ་ཀི་སི་ཐན་རྣམས་བརྒྱུད་ནས་མཐར་ཨུ་རུ་སུ་བར་དུ་རྒྱ་ནག་གི་རྒྱུད་གཅིག་ལམ་གཅིག་གི་དཔལ་འབྱོར་ཚོང་ལམ་ཞིག་འཛུགས་སྐྲུན་བྱ་འཆར་ཡོད་པར་རྒྱ་གར་གྱིས་མོས་མཐུན་བྱས་མེད་པ་དང་།ལྷག་པར་དུ་པ་ཀི་སི་ཐན་གྱི་དབང་སྒྱུར་འོག་ཏུ་ཡོད་པའི་ཀ་ཤི་མིར་བརྒྱུད་ནས་རྒྱ་ནག་གི་རྒྱུད་གཅིག་ལམ་གཅིག་གི་དཔལ་འབྱོར་ཚོང་ལམ་འཛུགས་སྐྲུན་བྱེད་ཀྱི་ཡོད་པར་རྒྱ་གར་གྱིས་ངོ་རྒོལ་བྱས་པ་ཡོད།དེར་བརྟེན་ཞིས་ཅིན་ཕིང་དང་སྲིད་བློན་མོ་དྷི་གཉིས་རྒྱ་ནག་གི་ཝུ་ཧན་གྲོང་ཁྱེར་དུ་ཐུག་འཕྲད་གྲོས་མོལ་བྱས་ནས་༢༠༡༥་ལོར་གྲོས་མཐུན་བྱུང་བའི་ཕྱོགས་གཉིས་དམག་གི་ཛ་དྲག་ཁ་པར་འཛུགས་རྒྱུ་ལག་ལེན་བསྟར་སྲིད་པ་དང་།ལོ་ཤས་གོང་དུ་འགོ་བཙུགས་པའི་རྒྱ་དཀར་ནག་གི་དམག་དཔུང་མཉམ་འབྲེལ་དང་དཔུང་པ་མཉམ་གཤིབ་ཀྱི་དམག་སྦྱོང་ཞེས་པ་སླར་གསོ་བྱ་དགོས་པའི་གྲོས་མཐུན་བྱུང་བ་ཙམ་ལས་ཞིས་ཅིན་ཕིང་དང་ན་རན་དྷ་ར་མོ་དྷིའི་ཝུ་ཧན་གྱི་ཐུག་འཕྲད་གྲོས་མོལ་ལ་གཟེངས་སུ་མཐོ་བའི་གྲུབ་འབྲས་ཤིག་ཐོན་མེད་དོ།།